1 dood, 5 gewond in skietery by hoërskool in Kalifornië | Netwerk24
Deur Reuters 14 November 2019 22:28
Voertuie van die polisie en nooddienste voor die Saugus-hoërskool in Santa Clarita, Kalifornië, ná 'n skietery Donderdag waar vyf mense gewond is. Foto: NBCLA via REUTERS
Een mens is dood en minstens vyf gewond in 'n skietery by 'n hoërskool in Santa Clarita, Kalifornië, noord van Los Angeles, het amptenare bevestig.
'n Verdagte wat beskryf is as 'n Asiese man in swart klere is deur die owerhede vasgetrek en is "nie meer 'n bedreiging nie", het MSNBC berig.
Reuters kon dit nie onafhanklik bevestig nie.
Die skietery dra die kenmerke van nóg 'n massa-skietvoorval wat die laaste paar jaar die debat oor vuurwapenbeheer en die grondwetlike reg om vuurwapens te besit, verskerp het.
"Ons het twee pasiënte in 'n kritieke toestand en nog drie is op pad," het die Henry Mayo-hospitaal getwiet.
"Dit is steeds 'n baie aktiewe situasie. Daar is sprake van vyf slagoffers wat behandel word. Ouers, wetstoepassers is oral op die toneel om jul kinders te beskerm," het die Santa Clarita Valley-polisie getwiet.